Răspunsul Gabrielei Firea despre statui n-a fost difuzat niciodată de TVR pentru că Primăriei nu i-a convenit întrebarea! Nu doar că președintele TVR și-a făcut unul dintre reporteri ”cap de porc”, dar canalul a și scos din sumar subiectul deranjant pentru Primărie

vineri, 4 mai 2018, 2:20

Un jurnalist, Dragoș Porojnicu, are o idee.

Porojnicu este acreditat din partea TVR la primăriile bucureștene.

El remarcă în buget o cifră de cîteva milioane de lei alocată pentru două statui.

E curios cum s-au ales personajele omagiate și cum a stabilit Primăria Capitalei prețul.

”Dragoș a propus știrea în subiectele anticipate ale zilei următoare. A luat aprobarea EOD-ului, editor of the day, responsabilul cu sumarul”, povestește un jurnalist din TVR.

A doua zi, pe 18 decembrie 2017, are loc inaugurarea modernizării spitalului Foișor, unde vine Gabriela Firea.

Dragoș Porojnicu o roagă pe Ema Schweninger, reporterul TVR care răspunde de sănătate și care va fi acolo, să îi pună primarului o întrebare și despre statui, ca să aibă în materialul său și punctul de vedere al PMB.

Ema face asta.

Și ea devine ”cap de porc”.

Dar afacerea nu se oprește aici.

Pentru că cei doi jurnaliști sunt chemați, în aceeași zi, într-o ședință cu șefi de la știri.

Care, la rîndul lor, fuseseră sunați de Doina Gradea, care, la rândul ei, fusese căutată de Primărie.

Se vizionează imaginile cu întrebarea Emei Schweninger către Gabriela Firea, repetată de patru ori.

”Șefii știrilor au insistat să afle cine a avut ideea să se pună întrebarea despre statui. Dragoș și Ema le-au explicat ce s-a întâmplat și le-au arătat că subiectul cu statuile fusese aprobat de editor: Ce vreți de la noi?!”, relatează aceeași sursă din redacția Știri a TVR.

Șefii redacției, ”care au fost rezonabili în dialogul cu colegii lor, dar se vedea că sunt sub presiune de sus”, au dat mai departe explicațiile către Cabinetul numărul 1.

Consecința? Răspunsul iritat al Gabrielei Firea nu este difuzat niciodată de televiziunea publică!

Și asta spune tot despre natura reală a evenimentelor.

Nu suntem în fața unor ”picanterii de limbaj”, așa cum le expediază în derizoriu parlamentarul PSD Lucian Romașcanu.

O declarație dispărută a unui primar și o știre moartă din rațiuni sosite din afara zonei editoriale reprezintă altceva decât o gimnastică a limbajului, iar Lucian Romașcanu știe foarte bine acest lucru, că a muncit decenii în presă.

Doina Gradea e incompatibilă cu funcția de președinte al TVR nu pentru că se enervează, ci din cauza motivului pentru care se enervează!

Toți ne pierdem, uneori, cumpătul.

Ca și inginerii, medicii sau șoferii, cei din presă se înfurie atunci când lucrurile nu le ies cum ar trebui. Când se scapă știri, se ratează subiecte, când nu ești suficient de balansat în relatare sau când nu ajungi să pui întrebarea necesară.

În schimb, șefii TVR s-au enervat pentru că reportera pusese întrebarea care completa știrea!

Nemulțumirea lor nu venea din faptul că ziaristul ratase subiectul, ci pentru că reușise subiectul.

În schimb, se supărase primarul Gabriela Firea!

Și de aceea știrea n-a mai intrat.